夜聞風聲有感奉呈原父舍人聖俞直講
作者：歐陽修
朝代：宋

paragraphs: 夜半羣動息，有風生樹端。
颯然飄我衣，起坐爲長歎。
苦暑君勿厭，初凉君勿歡。
暑在物猶盛，凉歸歲將寒。
清霜忽以飛，零露亦漙漙。
霜露本無情，豈肯私蕙蘭。
不獨草木爾，君形安得完。
櫛髮變新白，鑑容銷故丹。
風埃共侵迫，心志亦摧殘。
萬古一飛隼，兩曜雙跳丸。
擾擾賢與愚，流沙逐驚湍。
其來固如此，獨久知誠難。
服食爲藥悞，此言真不刊。
但當飲美酒，何必被輕紈。